

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-142-С/21-10, О.С.

Датум: 10.12.2021. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 10.12.2021. године, у предмету утврђивања сукоба интереса за одборника у Скупштини општине Угљевик Драгомира Секулића, донијела је

**РЈЕШЕЊЕ**

Утврђује се да је Драгомир Секулић, одборник у Скупштини општине Угљевик, у сукобу интереса.

Образложење

Дана 12.02.2021. године Републичка комисија за утврђивање сукоба интереса у органима власти Републике Српске (у даљем тексту: Комисија) запримила је иницијативу коју су поднијели одборници у Скупштини општине Угљевик: Драган Јовић, Милорад Симић (ДЕМОС), Зоран Лазић, Жарко Новаковић (СНСД), Милан Вићић, Драгиша Видаковић (ДНС). У иницијативи наводе да је на сједници Скупштине општине Угљевик од дана 28.01.2021. године извршен избор замјеника начелника општине Угљевик. За избор Вање Зекић за замјеника начелника гласало је 12 одборника, а пресудан је био глас одборника ПДП-а Драгомира Секулића који је гласао за своју кћерку, те да је тако настао сукоб интереса.

Дана 24.02.2021. године Комисија је донијела одлуку о покретању поступка за утврђивање постојања сукоба интереса против Драгомира Секулића.

Закључком Скупштине општине Угљевик од 02.03.2021. године и изјашњењем Драгомира Секулића од 11.03.2021. године, обавијештена је Комисија да су потписи на иницијативи за утврђивање сукоба интереса фалсификовани.

Комисији је поднесена нова иницијатива за утврђивање сукоба интереса за Драгомира Секулића, од дана 24.03.2021. године, заведена под предмет број: 02-281-С/21. Подносиоци су, између осталих, одборници у Скупштини општине Угљевик и то: Жарко Новаковић, Зоран Лазић (СНСД), Драган Јовић и Милорад Симић (ДЕМОС), одборници који су тврдили да су њихови потписи у првобитној иницијативи фалсификовани. Поред њих, подносиоци су и одборници: Драган Гајић, Недељко Марковић, Саво Поповић и Бојан Бојић (СНСД), а све их заједно заступа пуномоћник Милош Сикираш, адвокат из Бијељине. У иницијативи се наводи да гласање Драгомира Секулића за именовање његове кћерке Вање Зекић за замјеника начелника општине Угљевик представља сукоб интереса, те да је тај глас и био пресудан.

Комисија је запримила и нову иницијативу за утврђивање сукоба интереса, од дана 08.04.2021. године, заведену под предмет број: 02-326-С/21. Подносилац је Б. Л., а иницијатива се само у једном дијелу односи и на утврђивање сукоба интереса за Драгомира Секулића и његово гласање за избор кћерке за замјеника начелника општине Угљевик.

Још једну нову иницијативу за утврђивање сукоба интереса Комисија је запримила дана 09.04.2021. године, заведену под предмет број: 02-329-С/21. Подносилац је Ц. Н., а иницијатива се само у једном дијелу односи и на утврђивање сукоба интереса за Драгомира Секулића и његово гласање за избор кћерке за замјеника начелника општине Угљевик.

Како је у питању исто лице против којег се подносе иницијативе, исто чињенично стање и исти правни основ, сходно члану 115. Закона о општем управном поступку, Комисија је донијела Закључак о спајању наведених поступака, те ће се водити један јединствени поступак под бројем: 02-142-С/21 за утврђивање постојања сукоба интереса за одборника у Скупштини општине Угљевик Драгомира Секулића.

Дана 15.03.2021. године Драгомир Секулић доставио је одговор на иницијативу у којем наводи да су одборници који су наведени као подносиоци у иницијативи изјавили да су њихови потписи фалсификовани и да нису поднијели пријаву. О самом спорном гласању које је наведено у иницијативи, није се изјашњавао.

И поред ових навода, Комисија је наставила да води поступак по службеној дужности, сходно надлежностима прописаним у чл. 16 став 1. Закона о спречавању сукоба интереса у органима власти Републике Српске.

У допису од 20.07.2021. године Комисија је затражила од Скупштине општине Угљевик конкретан доказ како је гласао одборник Драгомир Секулић на 1. Конститутивној сједници Скупштине општине Угљевик дана 28.01.2021. године, а поводом тачке 6.- „Доношење Рјешења о избору замјеника начелника Општине“.

У одговору Скупштине општине Угљевик наводи се да је гласање било у складу са процедуром прописаном Пословником, те да одборници нису искористили право да затраже појединачно гласање. С тога, за предметну тачку је јавно гласано и није затражено појединачно изјашњење, те због свега наведеног није могуће доставити доказ о конкретном гласању.

Подносиоци иницијативе доставили су следеће доказе: сазив број: 01-013-4/21 од 27.01.2021. године, извод из записника са конститутивне сједнице Скупштине општине Угљевик од 28.01.2021. године, Одлука о проглашењу мандата одборника Скупштине општине Угљевик број 01-111-21/21 од 28.01.2021. године и Рјешење о избору замјеника начелника општине Угљевик број 01-111-6/21 од 28.01.2021. године.

Увидом и анализом прикупљених доказа, утврђено је следеће чињенично стање:

* Скупштина општине Угљевик је на конститутивној сједници од 28.01.2021. године донијела Одлуку о проглашењу мандата одборника Скупштине општине Угљевик изабраних на локалним изборима одржаним 15.11.2020. године, међу којима и мандат Драгомира Секулића из ПДП-а
* На првој конститутивној сједници Скупштине општине Угљевик од 28.01.2021. године, присуствовало је 22 одборника, међу којима и Драгомир Секулић
* Под тачком 6. сједнице предложена је Вања Зекић за замјеника начелника општине Угљевик, а скупштина је без дискусије са 12 гласова „за“ и 10 „уздржаних“ донијела Рјешење о избору замјеника начелника општине Угљевик Вање Зекић

На основу проведеног поступка, Комисија је донијела одлуку као у изреци, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Чланом 9. под д) Закона о спречавању сукоба интереса у органима власти Републике Српске, прописано је да је изабраним представницима, носиоцима извршних функција и савјетницима забрањено привилеговати лица ради страначког или другог опредјељења или због поријекла, личних или породичних веза.

У конкретном случају, одборник Драгомир Секулић се на сједници Скупштине општине Угљевик није изузео од гласања и учествовао је у гласању за замјеника начелника општине Угљевик, иако је као кандидат за ову позицију била његова кћерка Вања Зекић, чиме се основано може сумњати да је привилеговао своју кћерку за избор на ову позицију само на основу породичних веза, јер ово изгледа да може утицати, на непристрасно и објективно вршење његове дужности.

Дух закона јасно истиче интенцију законодавца да јавну функцију ослободи било каквог утицаја приватног интереса који се може појавити приликом обнашања јавне функције. Законодавац је овај критеријум поставио високо и пооштрио његово тумачење, јер прописује да сукоб интереса постоји и кад приватни интерес „изгледа да може утицати, на непристрасно и објективно вршење његове дужности“. Ово се види и из дефиниције приватног интереса која је постављена доста широко и „укључује било коју предност“ за њега/њу и повезана им лица. Свакако да одборник који гласа за члана своје породице приликом избора на одређену јавну функцију, представља разумну сумњу да доношење једне такве одлуке изгледа да може утицати, на непристрасно и објективно поступање приликом гласања и доношења такве одлуке.

Свакако да је овај дух закона разрађен и кроз принципе дјеловања који су прописани као понaшање јавних функционера. Њихова природа законског принципа указује да су то само основе приликом њиховог дјеловања, тј. минимални праг који је потребан приликом њиховог обнашања дужности. Савјесност, непристрасност, отвореност и вјеродостојност налажу јавним функционерима да не гласају за одлуке које се тичу чланова њихове породице, те су из разлога отворености дужни јавно да се уздрже од гласања и образложе на записник своју одлуку. Овим се, прије свега, остварује принцип отворености, а чува се и савјесно и вјеродостојно дјеловање јавних функционера. Овим поступком не учествују у одлучивању личне добити чланова њихове породице, те ће јавни интерес остати изнад приватног.

Поштовање ових принципа и поступка дјеловања законодавац је, иако само за једну категорију, стриктно прописао наводећи неспојивост са привредним друштвима. У члану 6. став 2. Закона о спречавању сукоба интереса у органима власти Републике Српске за јавне функционере јасно наводи да „не могу гласати по било којем питању које се непосредно тиче привредног друштва у којем он или члан његове породице има финансијски интерес и дужан је, када се нађе у таквим ситуацијама, уздржати се од гласања, те на сједници објаснити разлоге због којих се уздржао од гласања.“

Без обзира на стриктно прописивање изузећа само за ову конкретну ситуацију, сагледавајући дух закона у цјелини, саму интенцију законодавца и принципе на којима почива закон, јасно је да су то норме и принципи који се морају примијенити и у осталим случајевима када се јавни функционери могу наћи у сукобу интереса.

Сходно наведеном, на основу свих наведених чињеница, одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Драгомир Секулић
2. Адвокат М. С.
3. Ц. Н..
4. Б. Л.
5. У спис предмета