

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-1845-С/21-1, О.С.

Датум: 10.12..2021. године

**Предмет:** Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија) је 23.11.2021. године запримила захтјев за давање мишљења који је поднио С. Ј. из Прњавора.

У захтјеву подносилац наводи да се пријавио на конкурс о именовању у надзорни одбор ЈП „Деп-от“ д.о.о. Бања Лука. Након интервјуа послан му је записник у којем се наводи да је у сукобу интереса, јер обавља функцију представника општине Прњавор у скупштини ЈП „Деп-ота“ д.о.о. Бања Лука. У прилогу је доставио услове конкурса, властиту изјаву у којој наводи да ће дати оставку у скупштини ЈП „Деп-ота“ д.о.о. Бања Лука, ако буде именован у надзорни одбор истог јавног предузећа, те извјештај Комисије за избор и именовање надзорног одбора ЈП „Деп-ота“ д.о.о. Бања Лука.

Сходно наведеном, Kомисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

Чланом 1. став 1. Закона о спречавању сукоба интереса у органима власти Републике Српске (у даљем тексту: Закона) прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 4. под а) Закона, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе. Под б) „носиоцима извршних функција“ сматрају се: предсједник и потпредсједник Републике, чланови Владе Републике, генерални секретар предсједника Републике, генерални секретар Народне скупштине Републике, генерални секретар Вијећа народа Републике, генерални секретар Владе, градоначелници и замјеници градоначелника, начелници општина и замјеници начелника општина. Под в) „савјетницима“ се сматрају савјетници изабраних представника и носиоца извршних функција.

Ово су категорије лица на које се примјењује Закон о спречавању сукоба интереса у органима власти Републике Српске и права и обавезе које су прописане овим законом дужни су да се придржавају само ове категорије лица. Такође, Комисија је дужна да поступа само по овом Закону, те њена надлежност за поступање и обим дјеловања је одређена само овим законом.

Дакле, како подносилац није једна од категорија лица која су наведена у овом закону, тј. није лице из члана 4. Закона о спречавању сукоба интереса у органима власти Републике Српске, то **ова Комисија нема овлашћења** и **није надлежна** да **одлучује да ли је то лице у сукобу интереса или не**.

Међутим, напомињемо да се ово односи само на поступање по Закону о спречавању сукоба интереса у органима власти Републике Српске. Сукоб интереса може бити прописан и другим законима и прописима, у којем случају су дужне да се примјењују одредбе тих закона и прописа, те да о тим сукобима интереса одлучују органи који су у њему наведени. Сукоб интереса може бити прописан законима и прописима на нивоу локалне самоуправе, у којем случају ће по тим одредбама бити дужни да поступају органи локалне самоуправе или сукоб интереса може бити прописан законима и прописима којима су третирана привредна друштва или јавна предузећа, па ће те поступке спроводити и одлучивати органи тих привредних друштава или јавних предузећа и сл.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. С. Ј.
2. У спис предмета